Statwa tal-alla tal-ġustizzja mgħottija bil-bandiera Ewropea bħala sfond. ©AdobeStock/Respiro888 Il-Membri tal-PE iridu lill-Kummissjoni turi li hija kapaċi tiddefendi l-baġit tal-UE minn Stati Membri li jiksru l-prinċipju tal-istat tad-dritt. L-applikazzjoni tar-regoli adottati fl-2020 li jorbtu l-iżborż tal-fondi tal-UE mar-rispett tal-istat tad-dritt u tal-valuri tal-UE mill-Istati Membri se tiġi diskussa fil-plenarja f'Ġunju. Id-difiża tal-istat tad-dritt: kwistjoni ta' urġenza F'laqgħa konġunta tal-kumitati tal-baġit u għall-kontroll tal-baġit tal-Parlament fis-26 ta' Mejju, il-Membri tal-PE ddiskutew it-triq' il quddiem ma' Gert Jan Koopman, Direttur Ġenerali tad-dipartiment tal-baġit fil-Kummissjoni Ewropea. Is-Sur Koopman enfasizza n-natura sensittiva tal-valutazzjonijiet potenzjali tal-Kummissjoni rigward l-istat tad-dritt fl-Istati Membri: "Id-deċiżjonijiet meħuda se jkunu soġġetti għal reviżjoni ġudizzjarja sħiħa mill-Qorti tal-Ġustizzja [Ewropea] […] Jeħtieġ li nagħmlu l-affarijiet sew mill-bidu. Sempliċiment ma nistgħux naffordjaw li nagħmlu żbalji u nippreżentaw każijiet li jiġu annullati mill-Qorti. Dan ikun diżastruż." Il-Kummissjoni qed tipprepara linji gwida li jispjegaw kif se tiġi implimentata l-liġi. Is-Sur Koopman qal li l-Kummissjoni se tikkonsulta lill-Parlament dwar il-linji gwida fl-ewwel nofs ta' Ġunju. Il-Membri tal-PE qalu li r-regolament diġà huwa pjuttost ċar. "Jekk wieħed irid ikollu sett qasir ħafna ta' linji gwida, wieħed jista' jikteb biss f'sentenza waħda: "Agħti daqqa t'għajn lir-regolament"," qal Petri Sarvamaa (PPE, Finlandja). Madankollu, il-Parlament se jesprimi opinjoni dwar il-linji gwida f'rapport li huwa mistenni li jiġi vvutat fil-plenarja ta' Lulju. "L-Istati Membri kollha għandhom ikunu jistgħu jaraw li l-Kummissjoni qed tinvestiga b'mod verament oġġettiv," qal is-Sur Sarvamaa. "Meta nitkellmu dwar il-ksur tal-istat tad-dritt, qed nittrattaw suġġett serju ħafna. Aħna konxji mill-fatt li jeħtieġ li nkunu rigorużi ħafna b'dawn il-valutazzjonijiet. Iżda din ir-rigorożità u din l-attenzjoni għad-dettall ma tistax tipposponi l-applikazzjoni tar-regolament għal dejjem," qalet Eider Gardiazabal (S&D, Spanja). Membri oħra qalu li hemm kriżi tal-istat tad-dritt fl-UE u appellaw lill-Kummissjoni biex taġixxi b'mod deċiżiv biex tipprevjeni aktar tħassir. Terry Reintke (Verts/ALE, il-Ġermanja) qal: "Għandna fiduċja assoluta fil-kapaċità tal-Kummissjoni li timmonitorja, tiskopri u tivvaluta l-każijiet. Għandkom uħud mill-avukati l-aktar intelliġenti fl-Ewropa, għandkom l-aqwa impjegati taċ-ċivil biex tipproteġu il-baġit tal-UE u l-istat tad-dritt." "Iżda l-impressjoni hija, u qed nitkellem f'isem miljuni ta' ċittadini tal-UE, li intom neqsin minn ċertu sens ta' urġenza. Nistħajjilkom bilqiegħda f'dar li qed taqbad u tgħidu: "Qabel ma nsejħu l-pumpieri, se nistabbilixxu linji gwida dwar kif jistgħu jitfu dan in-nar"," qalet is-Sinjura Reintke. Il-baġit tal-UE u l-istat tad-dritt Il- leġiżlazzjoni adottata fi tmiem l-2020 iffokat fuq il-kundizzjonalità tal-istat tad-dritt għall-aċċess għall-fondi UE . Skont dawn ir-regoli, jekk il-Kummissjoni Ewropea tistabbilixxi li pajjiż ikun wettaq ksur u li l-interessi finanzjarji tal-UE huma mhedda, hija tista' tipproponi li l-ħlasijiet mill-baġit tal-UE lil dak l-Istat Membru jew jitnaqqsu jew ikunu sospiżi. Il-Kunsill għandu jieħu d-deċiżjoni b'maġġoranza kwalifikata. Ir-regoli jfittxu wkoll li jipproteġu l-interessi tal-benefiċjarji aħħarija – il-bdiewa, l-istudenti, in-negozji żgħar jew l-NGOs – li m'għandhomx jiġu kkastigati għall-azzjonijiet tal-gvernijiet. Rikorsi ġuridiċi Il-Parlament jinsab ħerqan li jara s-sistema implimentata minħabba tħassib f'dawn l-aħħar snin dwar l-istat tad-dritt u d-demokrazija f'xi Stati Membri. L-Ungerija u l-Polonja ressqu kawżi quddiem il-Qorti Ewropea tal-Ġustizzja u talbu li r-regolament jiġi annullat. Fil- laqgħa tagħhom tal-10 u l-11 ta' Diċembru 2020 , il-mexxejja tal-UE qablu li l-Kummissjoni għandha tħejji linji gwida għall-implimentazzjoni tar-regoli li għandhom jiġu ffinalizzati wara s-sentenza tal-Qorti tal-Ġustizzja. Madankollu, il-Parlament insista li r-regoli huma fis-seħħ u li l-Kummissjoni għandha obbligu legali li tiddefendi l-interessi u l-valuri tal-UE. Skopri kif l-UE beħsiebha tipproteġi l-istat tad-dritt . Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF